Holger K. Nielsen (SF), 2009-05-19:
Der skulle ikke grines her.
For lige at koble an til hr. Søren Krarups ideologiske tale vil jeg godt spørge, om der ikke er nogen, der synes, at det er lidt interessant, hvordan hele synet på Afghanistan er vendt.
Vi ved, at Al-Queda er amerikanernes værk i deres kamp for islamismen og imod Sovjetunionen i 1980'erne, og at sige, at det her bare er en antiamerikansk kamp, er jo langt ude, i og med at det jo var USA og den amerikanske kamp imod Sovjetunionen, som i sin tid skabte Al-Queda, skabte de her islamistiske bevægelser, som nu er blevet en pinsel for os alle sammen.
Omvendt kan man sige, at de argumenter, som f.eks. hr. Frank Aaen brugte i starten af 1980'erne som en støtte til den sovjetiske invasion i Afghanistan, er fuldstændig de samme som dem, den danske regering bruger i dag.
Det er en kamp for menneskerettigheder, for kvinders frigørelse, for demokrati.
Og det interessante er - som man kunne se i en artikel skrevet af forfatteren Karsten Jensen for nylig - at de folk, som man kan samarbejde med derude, og som man i høj grad samarbejder med, var dem, der var kollaboratører i forhold til russerne i sin tid.
Derfor kan man sige, at det hele bliver vendt op og ned.
Og de mange paradokser i det her er virkelig interessante.
Vi synes, at der er mange rigtige betragtninger i Enhedslistens beslutningsforslag.
Det er fuldstændig korrekt, at krigen ikke kan vindes militært.
Det er fuldstændig korrekt, at der er meget, meget store vanskeligheder derude.
Det er fuldstændig korrekt, at der skal være en styrket civilindsats.
Og det er fuldstændig korrekt, at vi er nødt til at få ændret vores strategi.
Og jeg kunne egentlig godt ønske, at vi fik en lidt mere grundlæggende debat om den danske strategi i Afghanistan på et tidspunkt her i Folketingssalen.
Vi har haft det lidt om forlængelsen af de militære mandater.
Hvad er strategien derude?
Hvad er meningen med, at vi bruger så mange kræfter på at være i Afghanistan, i forhold til vores udenrigspolitik og vores forsvar, som er ved at falde fra hinanden?
Den debat tror jeg vi bør have langt mere grundlæggende, langt mere sammenhængende, end vi har haft indtil nu.
Jeg tror sådan set ikke, at det her beslutningsforslag er særlig velegnet at tage en sådan debat på baggrund af.
Vi mener ikke, man bare kan trække tropperne ud i morgen, det ville ikke være ansvarligt.
Man er nødt til at få en proces, hvor man optrapper det civile og nedtrapper det militære, men hvor man også reelt gør det, og hvor man også reelt satser på at få en politisk proces i gang, som også omfatter nabolandene.
Det er så igen der, paradokserne begynder at tårne sig op.
Udenrigspolitisk Nævn var i Teheran i starten af marts, hvor vi bl.a. havde samtaler med det iranske præstestyre, og da fik vi nogle udtalelser om Taleban, som svarer helt til, hvad vi hører fra hr. Søren Krarup.
Er der nogen, der står sammen om deres kritik af Taleban, er det hr. Søren Krarup og det iranske præstestyre.
Der er virkelig enighed, og man kunne næsten føle, at det kriblede i fingrene på dem for at komme i gang med at udrydde Taleban i Afghanistan.
Det er jo også det, som der lægges op til fra Obamas side bl.a., altså at iranerne skal engageres mere.
Men så får man jo en forøget iransk indflydelse i hele regionen, og er det det, man vil?
Giver det ikke nye problemer?
Med andre ord, hver gang man begynder at åbne lidt, udfolder der sig nye problemstillinger, som ikke gør det mindre kompliceret.
Og så er man i hvert fald nødt til fra dansk side at erkende nogle begrænsninger i det her.
Altså, det kan vi ikke, og det skal vi heller ikke.
Det er efter min mening dybt naivt at tro på, at vi kan bekæmpe terrorisme ved at føre krig i Afghanistan.
Hvis terrortruslen er der, vil jeg sige, at den skyldes nogle helt andre ting, og i det omfang, det har betydning, forværrer det terrortruslen, at vi er i Afghanistan. Vi kan gøre det, at vi kan bidrage til, at afghanerne selv i højere grad kan varetage deres lands interesser, og det mener jeg sådan set at vi skal gøre og have en mere sammenhængende strategi for.